Torsten Schack Pedersen (V), 2025-12-02:
Tak for det, og tak for de bemærkninger, der er blevet givet under debatten, og dem skal jeg nok vende tilbage til til sidst i min tale.
Som flere har redegjort for, handler lovforslaget jo primært om at følge op på det eftersyn af reguleringen af beskyttelsesområdet, som blev igangsat tilbage i maj.
I lovforslaget lægges der op til at styrke myndighedernes beføjelser på beskyttelsesrumsområdet, bl.a. for at give et bedre overblik og mulighed for at styre udviklingen i kapaciteten på området, og derudover skal lovforslaget styrke myndighedernes tilsynsbeføjelser.
Derudover har lovforslaget til formål at ændre i bilaget til den såkaldte CER-lov, som implementerer CER-direktivet.
Som flere også har redegjort for, skete det ved en fejl, at der ved vedtagelsen af CER-loven var tre enhedskategorier inden for sundhedssektoren, som ikke blev medtaget i et bilag til loven.
Det får vi nu rettet op på, og jeg vil bare for en god ordens skyld sige, at det ikke er noget, der har haft en praktisk betydning.
For udpegningen af de enheder skal ifølge direktivet først ske til juli, og i og med at loven når at træde i kraft inden, har det ikke haft nogen betydning, selv om vi i øvrigt arbejder på at fremrykke tidspunktet for det.
Så jeg vil fokusere mere på den del af lovforslaget, der omhandler beskyttelsesrum.
Men samtidig er det vigtigt at holde sig for øje, at at ændringer på beskyttelsesområdet ikke kan foretages fra den ene dag til den anden, og det er som bekendt et område, der ikke har været i fokus i årtier, og derfor igangsatte jeg tilbage i maj en række konkrete tiltag på området, som vi også aftalte i beredskabsaftalen tilbage fra januar.
Det omfatter bl.a. et eftersyn af standen og kapaciteten af eksisterende beskyttelsesrum.
Eftersynet skal give os et overblik over standen og kapaciteten af vores beskyttelsesrum, så vi får et mere retvisende billede af, hvor vi reelt står.
I slutningen af oktober blev eftersynet igangsat med et piloteftersyn blandt udvalgte kommuner, og det piloteftersyn er nu afsluttet, og det vil derfor blive igangsat blandt alle landets kommuner.
Jeg er opsat på, at eftersynet bliver gennemført så hurtigt som muligt, og jeg ved, at der er en god dialog mellem Styrelsen for Samfundssikkerhed og kommunerne om at sikre en fremdrift.
Derudover, har vi jo, som det også er blevet nævnt, tilbage i juli ophævet kommunernes mulighed for på eget initiativ at fjerne betondækningsrave, uden at der bliver opført erstatningsrum, og med ophævelsen af bestemmelsen sendte vi et vigtigt signal til kommunerne om, at vi skal forberede os på en ny beredskabsmentalitet.
For at sikre, at reguleringen på området er tidssvarende, igangsattes også et eftersyn af reguleringen på området.
Det har vist, at der er behov for at revidere reguleringen, så vi kan sikre, at de relevante myndigheder kontinuerligt har oplysninger om kapaciteten på området.
Jeg vil gerne tage jer med tilbage til 1992, for med vedtagelsen af lov om beskyttelsesrum fra 1992 blev alle lovregler om sikringsrum og offentlige beskyttelsesrum samlet i én lov, og samtidig blev beføjelserne på sikringsrums- og beskyttelsesområdet henlagt fra staten til kommunerne.
Det gjorde man, da man dengang vurderede, at kommunerne med deres kendskab til de lokale forhold var bedst stillet til at administrere området.
Men det er nok også vigtigt at huske, at verdensbilledet dengang var præget af optimismen efter Berlinmurens fald, Warszawapagtens opløsning og enden på den kolde krig.
Men det er altså efter den gældende regulering kommunerne, der varetager opførelsen, vedligeholdelsen, driften og klargøringen af de offentlige beskyttelsesrum, ligesom de er kommunerne, der beslutter, om der er behov for at indføre sikringsrumspligt i nye bygninger.
Det kan i praksis være svært for kommunerne at vurdere, hvornår og i hvilket omfang udviklingen i trusselsbilledet tilsiger, at der er et behov for at øge kapaciteten af beskyttelsesrum.
Det er derfor, lovforslaget dels lægger op til, at der i lovgivningen tilvejebringes en hjemmel, der giver mig som minister mulighed for at påbyde en kommune at opføre offentlige beskyttelsesrum, hvis væsentlige civile beredskabsformål tilsiger det, dels at staten overtager kommunernes beføjelser til at indføre sikringsrumspligt.